b"\n_START_ARTICLE_\nRamon Larruy i Arnal\n_START_SECTION_\nTraject\xc3\xb2ria\n_START_PARAGRAPH_\nDeixeble del p\xc3\xbagil nord-americ\xc3\xa0 Tony Berton, fou un dels introductors de la boxa a Catalunya. El 1910 fund\xc3\xa0 el Barcelona Boxing Club, al carrer Uni\xc3\xb3, juntament amb Joan Casanova qui en fou primer president, i el 1913 el Club Pugilista, al carrer Aribau, que fou el primer a organitzar vetllades p\xc3\xbabliques. Tamb\xc3\xa9 fou membre de l'Ateneu Enciclop\xc3\xa8dic Popular, on cre\xc3\xa0 la secci\xc3\xb3 de boxa el 1914. Com a boxejador particip\xc3\xa0 en una dotzena de combats com a amateur en la categoria de pes ploma, fins que penj\xc3\xa0 els guants el 1920. Tamb\xc3\xa9 exerc\xc3\xad de preparador (1914-22) i t\xc3\xa8cnic de boxa al Centre Autonomista de Dependents del Comer\xc3\xa7 i de la Ind\xc3\xbastria (1923-26), el Barcelona Boxing Club i el Catalunya AC._NEWLINE_A partir dels els anys vint fund\xc3\xa0 el Palace Sporting Club (1926) i el Price Sporting Club (1933). A m\xc3\xa9s fou promotor i directiu, participant en la fundaci\xc3\xb3 de la Federaci\xc3\xb3 Espanyola d'Esports de Defensa (1921), precedent de la Federaci\xc3\xb3 Espanyola de Boxa, de la qual fou secretari (1923-24) i obtingu\xc3\xa9 el t\xc3\xadtol de professor de boxa (1923). Particip\xc3\xa0 en la creaci\xc3\xb3 de la Federaci\xc3\xb3 Catalana de Boxa (1923) i en fou secretari de la junta directiva (1923-26). Altres c\xc3\xa0rrecs que ocup\xc3\xa0 foren el de vicepresident de la Federaci\xc3\xb3 Catalana d'Atletisme (1918-22) i el de secretari de la Federaci\xc3\xb3 Catalana de Lluita (1939-54)._NEWLINE_Fou col\xc2\xb7laborador i cronista de boxa en Mundo Deportivo, La Vanguardia i Sports, entre el 1914 i el 1922 i redactor de boxa, entre el 1923 i el 1930, a La Jornada Deportiva i Boxeo."